Gandia comptarà amb el primer Catàleg d'espais i béns protegits 23 anys després
04 novembre 2021

## Gandia comptarà amb el primer Catàleg d'espais i béns protegits 23 anys després04 novembre 2021Última actualització: 04 novembre 2021

![](../gestion/img/598b902eea751b9935b1dd938291fadbb556e7b4284cf23a54c111eaa9a232f7.jpg)  
  

La **regidora de Patrimoni Històric, Artístic i Cultural, Alícia Izquierdo**, acompanyada de **l’arqueòleg municipal, Joan Negre**, ha anunciat aquest matí que, 23 anys després que la Generalitat ho demanara als ajuntaments, i de diferents intents, Gandia tindrà el primer Catàleg d’espais i béns protegits. El govern local ha tret a concurs la redacció del document, que s’ha adjudicat per 60.000 euros i un termini de 9 mesos a l’Institut Universitari de Restauració i Patrimoni de la Universitat Politècnica de València. 

_“És una molt bona notícia per a la ciutat, per a la protecció i posada en valor del nostre patrimoni històric artístic i cultural. Finalment, després de molts intents (cal agrair-li-ho als companys **Josep Miquel Moya i Xavier Ródenas**), i d’entrebancs per part dels governs de dretes, ho anem a aconseguir. El nou catàleg serà possible gràcies també al treball anterior realitzat per les historiadores **Isabel Canet** i **Empar Pellicer**”._ Izquierdo ha mostrat la seua satisfacció per la qualitat de l’equip tècnic redactor format per 5 doctors arquitectes; 1 arqueòleg; 1 etnòleg; 1 historiador de l’art; 5 doctors en topografia i fotometria, a més dels tècnics municipals, encapçalats per Joan Negre.

_“No és només un document acadèmic, sinó un instrument urbanístic per a la ciutat que marcarà qualsevol actuació de construcció que e sfaça en la ciutat en àmbits patrimonialment rellevants”._  L’arqueòleg municipal ha explicat que el catàleg contindrà tots els Bé d’Interès Cultural (BIC’s) i Bens de Rellevància Local (BRL’s), presents i futurs (les esglésies anteriors als anys 40, el patrimoni de la Guerra civil i altres que entrarien, com ara el Teatre Serrano, una empremta del Modernisme a Gandia), així com els espais i jaciments arqueològics.

A través d’una fitxa tècnica de cada element s’indicarà el grau de protecció i les actuacions que hi podran fer-se o no. A més, agilitzarà els tràmits urbanístics als propietaris d’edificis protegits interessats a fer-hi obres, o els permetrà accedir a ajudes i subvencions públiques.